謝元不伐寄靈巖七詩用梅聖俞韻
作者：周紫芝
朝代：宋

paragraphs: 靈巖勝絕天下稀，開鑿乃自太古出。
山名初豈有顯晦，勝處要須詩黼黻。
自從梅老登列仙，尤物誰憐久埋没。
具茨筆力扛九鼎，坐遣清詩入山骨。
據龜食蛤誰與遊，絳節雲車到仙窟。
雲間招手疑有無，月下吹簫真仿彿。
飛雲杳藹風吹香，翠潤空濛雨垂濕。
誰從洞口看金書，想對神清時獨立。
我家靈巖山脚底，識面何由恍如失。
雖無幽夢到三山，尚有明珠容什襲。